'Kawavale Ngebhetshu AmaWarriors Edlalweni weCOSAFA Final'
Intathelizindaba yezemidlalo, uThando Moyo, laye uthi umdlalo we final awusoze ubelula njalo iqembu leZimbabwe kuzamele livale ngebhetshu.
BULAWAYO — Abalandeli bomdlalo wenguqu bathi kuzamele iqembu elimela ilizwe emdlalweni wenguqu elama Warriors lifunde ukuvikela isango lalo ukuze linqobe eleZambia kufinal eyomncintiswano walonyaka owenkezo yeCOSAFA. Iqembu le Zimbabwe lifinyelele kufinal eyomncintiswano walonyaka owenkezo ye COSAFA ngemva kokunqoba ele Lesotho nge 4 ka 3 ngoLwesithathu ebusuku. Obukele lumdlalo kumabonakude, uNation Ncube, utshayele ihlombe iqembu le Zimbabwe ngokunqoba elikwenzileyo kodwa uthi ukuvumela iqembu leLesotho ukuba lihlohle kathathu yisibonakaliso esokuba iqembu leZimbabwe kukhona okumele likulungisise ikakhulu emuva. Umdlalo ubukahle ikakhulu phambili kodwa ngemuva kumele balungisise ikakhulu njengoba sidlala leqembu le Zambia okuliqembu elenelisa ukudlala njengathi. Umgadli odlalela iqembu le Golden Arrows kwele South Africa, uKnox Mutizwa, ulitshayele kathathu emambuleni izolo ebusuku kwathi elinye igoli leqembu le Zimbabwe livele kuTalent Chawapihwa yena odlalela iqembu le FC Platinum lapha ekhaya. Intathelizindaba yezemidlalo, uThando Moyo, laye uthi umdlalo we final awusoze ubelula njalo iqembu leZimbabwe kuzamele livale ngebhetshu ukuze lingahlohlwa liqembu le Zambia. IZimbabwe le Zambia nxa ukhangela imbali yazo kwezemidlalo singathi zivele zindala zombili, yikho ke kumele lathi njengeZimbabwe siqine kuthi emuva laphana sivale sithi ngci ngoba singayekethisa kungavuza. Iqembu le Zimbabwe lele Zambia, lona elifinyelele kufinal ngemva kokubhuqa ele Tanzania nge 4 ka 2 zizadibana ngeSonto enkundleni ye Royal Bafokeng Stadium ikanti ngoLwesihlanu iqembu le South Africa lizadibana lele Namibia kufinal yePlate kuthi iqembu le Lesotho lizadlala lele Tanzania kumdlalo owokudinga iqembu elizaphutsha lisendaweni yesithathu ngemva kweZimbabwe le Zambia. Lonyaka umncintiswano we COSAFA ufikise iminyaka engamatshumi amabili selokhu wacandwayo njalo zombili iZimbabwe le Zambia sezaphakamisa isicoco kane.